Nick Hækkerup (S), 2010-01-28:
I Danmark er det jo sådan, at man har fradragsret, når man indbetaler til pensionsordninger, og så bliver pengene til gengæld beskattet, når de bliver udbetalt.
En af de helt åbenlyse er, at med den store udbredelse af arbejdsmarkedspensioner, som vi efterhånden har i Danmark, og de store indbetalinger, som sker, bliver der løftet noget af den forsørgerbyrde, som ellers ville falde på samfundet, til at forsørge folk i alderdommen.
Eller sagt med andre ord og lige ud af posen: Med arbejdsmarkedspensionerne bliver den såkaldte ældrebyrde i Danmark væsentlig lettere at bære.
Det betød, at vi kom til at befinde os i en situation, hvor man kunne få fuldt fradrag for sine indbetalinger til pensionsordninger og slippe med en meget lav beskatning, når pengene skulle betales ud, hvis man var flyttet til Frankrig eller Spanien.
Det forhold ønskede skatteministeren at ændre på, regeringen ønskede at ændre på det.
Det var ganske fornuftigt, og derfor støttede faktisk hele Folketinget, tror jeg, at der skulle laves en ny dobbeltbeskatningsaftale.
Socialdemokratiet støttede det i hvert fald.
Vi støttede også, at skatteministeren ved den lejlighed fik bemyndigelse til at opsige den eksisterende dobbeltbeskatningsoverenskomst for ligesom at have mulighed for at sætte tommelskruerne på henholdsvis Frankrig og Spanien, hvis det ikke kunne lade sig gøre at få en ny aftale.
På den måde havde skatteministeren noget at true med, når han skulle lægge arm med sine sydeuropæiske kollegaer.
I den armlægning blev skatteministeren den lille, og aftalerne blev, sådan som det også blev forudsat ved vores aftaler herom, opsagt.
På lang sigt tror jeg, det er oplagt og klart for alle, at det er uholdbart for Danmark ikke at have dobbeltbeskatningsoverenskomster med lande, som vi har så stort økonomisk samkvem med som Frankrig og Spanien.
Men indtil nye dobbeltbeskatningsoverenskomster foreligger, bør vi sikre, at de utilsigtede virkninger, der er, fordi aftalerne er opsagt, bliver så små som muligt.
Det tilkendegav Socialdemokratiet allerede ved førstebehandlingen af lovforslaget, bemyndigelseslovforslaget, hvor vores ordfører, hr. John Dyrby Paulsen, sagde: »De mennesker, der kan risikere at komme i klemme i forbindelse med en eventuel opsigelse af dobbeltbeskatningsoverenskomsterne, er vi selvfølgelig indstillet på at tage hensyn til.«
Det har jo ikke været målet med at opsige aftalen.
Det har heller ikke været omtalt i bemærkningerne til det oprindelige forslag, at det her kunne være en af konsekvenserne af det.
For Socialdemokratiet er det vigtigt, at vi husker på, at i den anden ende af de beslutninger, som vi træffer her, står der mennesker, for hvem den lille beslutning kan have ekstremt stor betydning.
Derfor skal det være vores opfordring at gå til vores arbejde med ydmyghed.
Det gælder den her sag, det gælder skrothandlersagen, det gælder madpakkesagen, det gælder betaling til hospitalerne osv. osv.
Vi skal kraftigt opfordre til at revidere den tilgang til det politiske arbejde.
Det her er en lille sag for os, men det er en sag, som betyder noget – meget – for dem, der står i den anden ende.
Vi støtter de intentioner, som ligger i det her beslutningsforslag, nemlig at se på, om der er utilsigtede virkninger, som vi skal have ryddet op i; og lad os så få det gjort.